Thomas Danielsen (V), 2025-11-20:
Tak skal du have, formand.
Jeg bestræber mig på at få skrevet alle de her spørgsmål ned.
Tak for en behagelig drøftelse om L 57, styrket beredskab på transportområdet.
Forslaget udvider antallet af værktøjer, som myndighederne kan bruge i en krisetid, eksempelvis ved at bruge motorveje og havne til at evakuere og prioritere militær mobilitet, neutralisering af ulovlige droneaktiviteter og udbringning af fysisk post, når de digitale løsninger ikke er tilgængelige.
Det er nogle af de konkrete redskaber, som lovforslaget indeholder.
For det første skal det være muligt i en krisetid at fravige nogle af de udvalgte bestemmelser i færdselsloven, vejloven og privatvejsloven samt at kunne disponere over ikkestatslige havne.
Sådanne fravigelser skal ske efter forhandling med enten forsvarsministeren eller ministeren for samfundssikkerhed og beredskab.
Hvis det eksempelvis er nødvendigt at mindske ressourceforbruget på grund af en forsyningsmæssig krise, vil det være muligt at sætte hastighedsgrænserne ned i Danmark eller at forbyde almindelig trafik på vejene i en periode for at prioritere adgangen til forsvaret eller beredskabet.
Det er selvfølgelig en hastighedsnedsættelse med brændstoføkonomisering for øje, jeg tænker på.
I en krisesituation, hvor det er nødvendigt at agere hurtigt og effektivt, giver det heller ikke mening, at man skal ansøge kommunen om tilladelse til at placere en container eller materiel på f.eks. et vejareal.
Det er derfor ligeledes nødvendigt at kunne fravige vejlovgivningen, da den i dag indeholder en masse krav om indhentelse af tilladelser.
Det er med samme formål, at det i krise- og beredskabssituationer kan være nødvendigt at dispensere over havne og havnearealer.
Her er det vigtigt at understrege, at det i første omgang altid vil blive forsøgt at indgå en frivillig aftale med havnene, og den foreslåede lovændring vil derfor kun blive bragt i spil, hvis det ikke har været muligt at finde andre løsninger til at opnå formålet.
Desuden vil havnene blive fuldt kompenseret, hvis de påføres tab, som følge af at hjælpen bringes i anvendelse.
Vi foreslår også ændringer i postloven, som både skal bidrage til at styrke beredskabet og sikre en effektiv varetagelse af postbefordringen.
For at styrke beredskabet foreslås det, at der i ekstraordinære situationer kan udpeges en eller flere postvirksomheder til at udbringe fysisk post fra myndighederne, selvfølgelig imod kompensation.
Hvorfor?
Ja, for at sikre, at myndigheder kan få en vigtig information ud til borgerne og virksomhederne i en krisetid, f.eks. hvis offentlige digitale løsninger er utilgængelige.
Kigger vi ud i Europa, bliver droner i stigende grad anvendt til bl.a. spionage, ligesom droner ved deres blotte tilstedeværelse kan forstyrre den generelle flysikkerhed.
Det er derfor nødvendigt at give både infrastrukturforvaltere og visse myndigheder mulighed for at reagere hurtigt på trusler fra ulovlig droneaktivitet.
Helt konkret indebærer det, at infrastrukturforvaltere i områder med kritisk infrastruktur vil kunne indgå en aftale med transportministeren om neutralisering af ikkesamarbejdsvillige droner.
Det vil derfor afhænge af den konkrete aftale, hvilke neutraliseringsmetoder en infrastrukturforvalter kan anvende.
Jeg vil i den forbindelse understrege, at neutralisering af droner kun kan ske i såkaldte dronezoner, eksempelvis i områder med kritisk infrastruktur.
Samtidig skal vi sørge for, at det bliver muligt at identificere og kende forskel på droner, der flyver lovligt, og dem, der opererer ulovligt eller med et ulovligt formål.
Derfor foreslås det også, at der kan fastsættes regler om anmeldelse af flyveplan og kontaktoplysninger forud for droneoperationer.